text: Syddanskere skal uddannes i kræftsymptomer
  17 januar 2016 kl. 17.02
  Under halvdelen af alle syddanskere synes, at de har et godt kendskab til symptomer på kræft. Det vil Kræftens Bekæmpelse gøre noget ved.
  I morgen starter Kræftens Bekæmpelse en kampagne, der skal uddanne syddanskere i at genkende symptomer på kræft. Kampagnen hedder "De 7 Tegn". Den skal få danskerne til at gå til lægen, hvis de oplever en af de syv mest almindelige symptomer på kræft.
  De syv mest almindelige symptomer på kræft
  Ændret afføringsmønsterUforklarlig blødningHoste og hæshedKnuder og hævelseÆndrede modermærker og sårSynkebesværUforklarligt vægttab
  - I Danmark halter vi lidt bagefter sammenlignet med andre nordiske lande, når det kommer til at opdage kræft i tide. Det tilskriver vi blandt andet, at danskerne er mere tilbageholdne med at gå til lægen med symptomer på kræft, siger overlæge og projektchef i Kræftens Bekæmpelse Iben Holten til TV SYD i en pressemeddelelse.
  Danskernes chance for at overleve kræft er mindre end for eksempel svenskernes - netop fordi vi i Danmark ikke går til lægen i tide. Derfor vil Kræftens Bekæmpelse have danskerne til at hjælpe hinanden med at opdage kræftsymptomer og at råde hinanden til at gå til lægen.
  